b'\n_START_ARTICLE_\nBaka\n_START_SECTION_\nMogo\xc4\x8di viri z njegovim imenom\n_START_PARAGRAPH_\nEgiptologi in zgodovinarji se v poskusih rekonstruiranja seznamov egip\xc4\x8danskih faraonov sre\xc4\x8deujejo s \xc5\xa1tevilnimi problemi. \xc5\xbde omenjeno ime Biheris je helenizirana razli\xc4\x8dica njegovega imena. Ime se pojavlja v Manetonovi Egiptiaki (Zgodovina Egipta), napisani okoli leta 300 pr. n. \xc5\xa1t. V latinski razli\xc4\x8dici Egiptiake, ki jo je napisal Eratosten, je ob datumu domnevnega  Biherisovega vladanja zapisano ime Biuris. Znanstveniki se zato spra\xc5\xa1ujejo ali obe imeni zares prihajata iz istega primarnega vira._NEWLINE_Staroegip\xc4\x8danski viri so zelo skopi. Najstarej\xc5\xa1i vir faraonovega imena je morda napis v nedokon\xc4\x8danem ja\xc5\xa1ku nedokon\xc4\x8dane piramide v Zawyet El Aryanu. Ja\xc5\xa1ek je leta 1904 odkril italijanski egiptolog Alessandro Barsanti. V njem je odkril ve\xc4\x8d napisov s \xc4\x8drnim \xc4\x8drnilom. Na nekaterih bi lahko bila kartu\xc5\xa1a z Bakovim imenom. Barsanti na \xc5\xbealost ni naredil natan\xc4\x8dne kopije napisov, ampak samo njihove grobe skice, na katerih je vse, razen kartu\xc5\xa1nega imena, ne\xc4\x8ditljivo. Drugi (spodnji) hieroglif bi se lahko prepoznal kot simbol Ka, zato bi se faraonovo ime lahko glasilo \xe2\x80\xa6ka._NEWLINE_Drug mogo\xc4\x8d vir imena je Westcarjev papirus iz Trinajste dinastije. Besedilo se glasi vladarjev sin, Bau-ef-Ra. Zgodovinarji zdaj ugibajo ali je omenjeni vladarjev sin Bauefre istoveten z Biherisom. Zelo podobno ime iz obdobja  Novega kraljestva so odkrili na skalnem napisu v Vadi Hammamatu. Na napisu je prilo\xc5\xbenostna molitev, obdana s kratkim seznamom faraonov, na katerem so omenjeni Kufu, D\xc5\xbeedefre, Kafre, D\xc5\xbeedefhor in Baefre.\n_START_SECTION_\nPrepoznavanje\n_START_PARAGRAPH_\nAlan B. Lloyd je prepri\xc4\x8dan, da se imena Baka, Bakare, Baefra, Bauefra in Biuris nana\xc5\xa1ajo na Manetonovega Biherisa. Kim Ryholt v to dvomi in poudarja, da v imenih Baefra in Bauefra ni  zloga, ki bi se foneti\xc4\x8dno vklapljal v ime  Biheris. Ba(u)efra in Biheris bi zato lahko bila razli\xc4\x8dna vladarja. Ryholtovo mnenje utrjuje dejstvo, da je Bauefra v izvirnih dokumentih omenjen  samo kot "kraljev sin", se pravi princ in ne vladar._NEWLINE_Edino ime iz Starega kraljestva, ki bi se resni\xc4\x8dno ujemaloz Bakovim imenom, je zdaj nepopolno ime  X-ka, odkrito v Zawyet El Aryanu. Po Petru J\xc3\xa1nosiju bi skrivnostno ime lahko bilo Baka, pisano s simbolom ovna. D\xc5\xbeedefrejev sin se je resni\xc4\x8dno imenoval Baka. Njegovo ime se je pisalo s simboloma oven- in -ka. Mogo\xc4\x8de je, da je bil princ Baka kandidat za vladarja, potem pa je v letu, ko bi moral biti ustoli\xc4\x8den, nepri\xc4\x8dakovano umrl in za seboj pustil dedokon\xc4\x8dan grobni ja\xc5\xa1ek. Baka je po kronanju svoje ime morda spremenil v Baka-Re ali pa so to naredili drugi po njegovi smrti. \xc4\x8ce je teorija pravilna, je ime Biheris helenizirano egip\xc4\x8dansko ime Baka(re).\n_START_SECTION_\nZgodovinska osebnost\n_START_PARAGRAPH_\nNekateri znanstveniki sumijo, da v \xc4\x8cetrti dinastiji prenosi oblasti s pokojnih faraonov na njihove naslednike niso potekali tako gladko, kot meni ve\xc4\x8dina evropskih egiptologov. V podporo svoji domnevi poudarjajo, da je bilo nenavadno \xc5\xbee to, da je faraon D\xc5\xbeedefre prekinil dru\xc5\xbeinsko tradicijo gradnje kraljevih grobnic v Gizi in ustanovil novo nekropolo v Abu Rawashu.  Alan B. Lloyd poudarja da je D\xc5\xbeedefre prekinil dru\xc5\xbeinsko tradicijo tudi s tem, da je uvedel kult Raja in ga postavil nad vsa druga bo\xc5\xbeanstva. \xc4\x8ce je to storil D\xc5\xbeedefre, je lahko enako storil tudi njegov sin Baka. To in kratka vladavina sta bila morda vzroka za Bakovo izklju\xc4\x8ditev iz uradnih zapisov._NEWLINE_Drug problem je, kako so kasnej\xc5\xa1i zgodovinarji opisovali \xc4\x8cetrto dinastijo: Maneton in Eratosten sta Bako (Biherisa) opisovala kot \xc5\xa1estega vladarja \xc4\x8cetrte dinastije in sina in naslednika faraona D\xc5\xbeedefreja. Oba avtorja sta na drugi strani povsem napak  razvrstila faraone v zaporedje Sneferu \xe2\x86\x92 Kufu \xe2\x86\x92 Kafre \xe2\x86\x92 Menkaure \xe2\x86\x92 D\xc5\xbeedefre \xe2\x86\x92 \xc5\xa0epseskaf \xe2\x86\x92 Tamftis. Arheolo\xc5\xa1ki dokazi jih razvr\xc5\xa1\xc4\x8dajo v zaporedje Sneferu \xe2\x86\x92 Kufu \xe2\x86\x92 D\xc5\xbeedefre \xe2\x86\x92 Kafre \xe2\x86\x92 Menkaure \xe2\x86\x92 \xc5\xa0epseskaf. Vzrok za \xc5\xa1tevilne napa\xc4\x8dne \xc4\x8dasovne umestitve je verjetno napa\xc4\x8dna ideja, da so trije graditelji velikih piramid v Gizi (Kufu, Kafra in Menkaure) tudi zaporedni nasledniki prestola. Zgleda, da so helenisti\xc4\x8dni zgodovinarji sestavljali sezname faraonov po njihovem  zgodovinskem pomenu: na prvem mestu "slavni graditelji piramid", katere so v njihovem \xc4\x8dasu vsi poznali zaradi impresivnih zgradb in prakticiranja posmrtnih kultov. Sledili so njihovi manj pomembni nasledniki._NEWLINE_Ve\xc4\x8dina znanstvenikov je prepri\xc4\x8dana, da je Baka, \xc4\x8de je bil faraon, vladal ali med D\xc5\xbeedefrejem in Kafrejem ali med Kafrejem in Menkaurejem.  Ker je Baka opisan kot D\xc5\xbeedefrejev sin in naslednik, zgleda kronolo\xc5\xa1ki polo\xc5\xbeaj med D\xc5\xbeedefrejem in Kafrejem mogo\xc4\x8d, \xc4\x8deprav je na ramze\xc5\xa1kih seznamih kraljev (13. stoletje pr. n. \xc5\xa1t.) ume\xc5\xa1\xc4\x8den med Kafreja in Menkaureja. Na Sakarskem seznamu kraljev je vrstni red vladarjev \xc4\x8cetrte dinastije vpra\xc5\xa1ljiv, ker so kartu\xc5\xa1e vladarjev med Kafrejem in prvim faraonom Pete dinastije Userkafom po\xc5\xa1kodovane in zato ne\xc4\x8ditljive. Vpra\xc5\xa1ljivo je tudi njihovo \xc5\xa1tevilo, ker sta med Kafrejem in \xc5\xa0epseskafom arheolo\xc5\xa1ko dokazana samo dva vladarja: Menkaure in \xc5\xa0epseskaf. Sakarski seznam kraljev namesto dveh na\xc5\xa1teva kar pet faraonov:  Kafre  \xe2\x86\x92\xc2\xa0??? \xe2\x86\x92 (Menkaure) \xe2\x86\x92 (\xc5\xa0epseskaf) \xe2\x86\x92 (Tamftis) \xe2\x86\x92\xc2\xa0??? \xe2\x86\x92 Userkaf. Prvo prazno mesto je morda zasedal Baka, drugo mesto (pred Userkafom) pa ostaja skrivnostno. J\xc3\xbcrgen von Beckerath je predlagal, da bi tja umestili faraona Njuserreja, katerega so mogo\xc4\x8de pomotoma umestili na za\xc4\x8detek Pete dinastije. Sakarski seznam  bi torej moral zgledati takole: Kafre  \xe2\x86\x92 Baka \xe2\x86\x92 Menkaure \xe2\x86\x92 \xc5\xa0epseskaf \xe2\x86\x92 Tamftis \xe2\x86\x92 Njuserre  \xe2\x86\x92 Userkaf._NEWLINE_Vpra\xc5\xa1ljivo je tudi zaporedje faraonov  na Torinskem seznamu kraljev, ker je za Kafrejem papirus po\xc5\xa1kodovan. Ohranjenih je samo nekaj podatkov o letih vladanja iz katerih je razvidno, da bi moral biti med Kafrejem in Menkaurejem \xc5\xa1e en vladar, ker se naslednja vrstica za\xc4\x8dne s "kralj Gornjega in Spodnjega Egipta". \xc5\xa0tevilo vladarskih let je tudi na tem mestu ne\xc4\x8ditljivo.  Naslednji vnos, ki govori o  okoli  "18 let vladanja", mora pripadati faraonu Menkaureju. Za njim so omenjena \xc5\xa1tiri leta vladanja, ki so zagotovo pripadala faraonu \xc5\xa0epseskafu. Za \xc5\xa0epseskafom sta do za\xc4\x8detka Pete dinastije, ki se za\xc4\x8denja z Userkafom, omenjeni \xc5\xa1e dve leti vladanja. Egiptologi menijo, da je vrzel med Kafrejem in Menkaurejem pripadala ali Bauefreju ali Baki, vrzel med \xc5\xa0epseskafom in Userkafom pa morda Tamftisu.\n_START_SECTION_\nVladanje\n_START_PARAGRAPH_\nDol\xc5\xbeina Bakovega vladanja je sporna. Maneton je Biherisu pripisal 22 let vladanja, Eratosten Biurisu 20 let, Torinski seznam kraljev pa 2 leti. Sodobni egiptologi in zgodovinarji so prepri\xc4\x8dani, da so Manetonova in Eratostenova leta pretirana ali napa\xc4\x8dno tolma\xc4\x8dena. Baka je zelo verjetno vladal dve leti, kot omenja Torinski seznam kraljev, ali celo manj kot eno leto, kot trdi Peter J\xc3\xa1nosi. Tako kratka vladavina bi lahko pojasnila, zakaj Baka ni zapustil nobenih spomenikov in/ali zapisov.\n_START_SECTION_\nPokop\n_START_PARAGRAPH_\nBakova grobnica ni znana. \xc4\x8ce je resni\xc4\x8dno istoveten z arheolo\xc5\xa1ko dokazanim princem Bako, bi lahko bil pokopan v Nedokon\xc4\x8dani piramidi v Zawyet El Aryanu. Gradnja grobnice je bila prekinjena takoj po izgradnji temeljev. Na najdi\xc5\xa1\xc4\x8du so odkrili samo zakopan ovalen sarkofag. Videz grobnice ka\xc5\xbee na nenadno smrt vladarja, ki je povzro\xc4\x8dila prekinitev del. Nedokon\xc4\x8dana grobnica bi lahko potrdila domnevno kratko Bakovo vladavino.'